RÍM 19. marca (SITA/AFP) - Už je čas prestať oplakávať francúzske a holandské "nie" európskej ústave, teraz sa musí európsky blok pozerať do budúcnosti. V pondelok to povedal bývalý predseda Európskej komisie a súčasný taliansky premiér Romano Prodi. Európa "nutne potrebuje nové pravidlá fungovania, ktoré by, ak to bude možné, mali začať platiť ešte pred voľbami (do Európskeho parlamentu) v roku 2009," povedal Prodi na tlačovej konferencii pri príležitosti zverejnenia programu osláv 50. výročia od podpísania Rímskych zmlúv, ktoré sa uskutočnia počas víkendu.
"Musíme spustiť veľké hnutie, ktoré zanechá za nami toto dvojročné obdobie meditácie a smútenia, ktoré nasledovalo po francúzskom a holandskom referende," povedal Prodi. Udalosti spojené s 50. výročím od podpísania Rímskych zmlúv nebudú "len oslavou minulosti, ale príspevkom do budúcnosti Európskej únie, ktorý dodá silný impulz pre proces európskej integrácie." Prodi vyzval na prijatie dokumentu, ktorý "sa stane referenčným bodom pre takmer pol miliardy občanov." "Máme obrovskú zodpovednosť za budúcnosť politiky a hospodárstva na svete. Európa by sa mala pripojiť k lídrom svetovej ekonomiky spôsobom, ktorý pretrvá," povedal Prodi.
Hlavy štátov a vlád členských krajín Európskej únie sa v sobotu a v nedeľu zhromaždia v Berlíne, aby si pripomenuli výročie EÚ a prijali Berlínsku deklaráciu, ktorá určí ďalšie smerovanie únie.